ראש סגל הבית הלבן

ראש סגל הבית הלבן (באנגלית: White House Chief of Staff) הוא עוזרו הבכיר של נשיא ארצות הברית והאחראי על כל הסגל הנשיאותי. ראש הסגל עובד בצמוד לנשיא על בסיס יומיומי, ועוצמה רבה מרוכזת בידיו כתוצאה מקרבה זו.

ראש הסגל עומד בראש משרד הרשות המבצעת של נשיא ארצות הברית.

ראשת הסגל הנוכחית היא סוזי ויילס, והיא האישה היחידה שכיהנה בתפקיד זה.

תולדות התפקיד
תפקיד ראש הסגל נוצר ב-1946 ונקרא אז "עוזר נשיא ארצות הברית". הצורך בתפקיד עלה עם יישום מסקנות ועדת בראונלאו ב-1939 והקמת הסגל הנשיאותי העומד לרשות הנשיא ומדווח לו ישירות. התואר שונה ל"ראש הסגל של הבית הלבן" ב-1961.

נשיאים שונים יצקו תוכן שונה לתפקיד ראש הסגל. בדרך כלל הוא אחראי על ניהול כל אנשי הסגל שמתחתיו, קביעת לוח הזמנים של הנשיא וניטור הגישה הישירה אליו. היכולת לקבוע מי זוכה להיפגש עם הנשיא ומי לא זוכה לכך מעניקה לראש הסגל עוצמה פוליטית רבה. בדרך כלל נבחר לתפקיד אחד מיועציו הפוליטיים הקרובים של הנשיא, על פי רוב חבר אישי שהלך עם הנשיא כברת דרך פוליטית.

לא כל נשיא בוחר לאייש את תפקיד ראש הסגל. לקנדי לא היה ראש סגל וגם לא לקרטר עד שלהי כהונתו. ניקסון לא רצה למנות ראש סגל במקום בוב הולדמן שהתפטר, אולם שינה את דעתו כשראה כמה קשה להתמודד עם הניהול היומיומי הישיר של הסגל כולו, ומינה במקומו את אלכסנדר הייג.

לרוב הנשיאים היה יותר מראש סגל אחד, בעיקר משום שהלחץ הרב הכרוך בתפקיד גורם לזמן כהונה ממוצע של פחות משנתיים וחצי. כהונתו של ג'ון סטילמן (1946–1952) הייתה הארוכה ביותר עד כה.

ראשי סגל היו על פי רוב פוליטיקאים לפני שנכנסו לתפקיד וכמה מהם המשיכו מתפקיד זה למשרות בכירות אחרות בממשלים מאוחרים יותר. הייג היה למזכיר המדינה, דיק צ'ייני, שהיה ראש הסגל של ג'רלד פורד, כיהן בהמשך כסגן נשיא ארצות הברית תחת הנשיא ג'ורג' ווקר בוש. גם מזכיר ההגנה לשעבר דונלד רמספלד היה ראש הסגל של הנשיא פורד.

לעיתים בחרו נשיאים להותיר בידי ראשי הסגל שלהם את כל הפרטים של ניהול הממשל, להתוות בקווים כלליים מדיניות ולהתרחק מפרטי יישומה בפועל. במקרים כאלה נוצרת דינמיקה שמזכירה את תפקידו של ראש ממשלה במשטרים נשיאותיים כגון אלה של צרפת ורוסיה. דוגמה לכך היא התפקיד שמילאו ג'יימס בייקר ודונלד ריגן תחת הנשיא רונלד רייגן, במה שכונתה לעיתים "נשיאות קיסרית". בצד השני של הסקאלה מצויים נשיאים שבחרו לשקוע בפרטים רבים ככל האפשר ולתקשר באופן ישיר עם חברי הקבינט. ביל קלינטון וג'ורג' ווקר בוש נחשבים לנשיאים כאלה, ועל כן עוצמתם הפוליטית של ראשי הסגל שלהם לא הייתה רבה.

ראש הסגל בטלוויזיה
 השחקן ג'ון ספנסר גילם במשך שש שנים את ראש הסגל הדמוקרטי ליאו מקגרי בסדרת הטלוויזיה עטורת הפרסים "הבית הלבן". מבקרי טלוויזיה ופוליטיקאים כאחד שיבחו את הנאמנות של התפקיד שגילם לזה שבמציאות. בעונה השישית הוחלף מקגרי בסי ג'יי קרג, בגילום השחקנית אליסון ג'אני. במציאות לא כיהנה אישה בתפקיד ראש הסגל עד למינויה של סוזי ויילס ב-2025 תחת ממשלו השני של הנשיא דונלד טראמפ.
 בסדרה "השורד המיועד" אדן קנטו גילם את אהרון שור, ראש סגל אשר קיבל את התפקיד בלית ברירה לאחר פיגוע המוני בקפיטול שהרג 1,000 מאנשי הממשל ובהמשך אמילי רודס (איטליה ריצ'י), לאחר התפטרותו של שור ועד חזרתו לתפקיד. בעונה השלישית הוחלף שור במארס הרפר בגילומו של אנתוני אדוארדס.
 בסדרת הטלוויזיה "24" משחקים מספר שחקנים את תפקיד ראש הסגל, ובהם ג'וד צ'יקוללה.
 בעונה הראשונה של סדרת הטלוויזיה "בית הקלפים" משחקת סקינה ג'פרי את ראש סגל הבית הלבן.
 בסדרת הטלוויזיה "מזכירת המדינה" מגלם את ראש הסגל ראסל ג'קסון השחקן זליקו איבנק על כל עונותיה. ג'קסון מוצג כפוליטיקאי קר ואכזר והאדם המשפיע ביותר על הנשיא (לצד מזכירת המדינה).
 בסדרת הסאטירה הפוליטית "ויפ" משחק קווין דאן את ראש הסגל של הנשיא ולאחר מכן של הנשיאה המחליפה ומתואר כבן אדם ציני ומדוכא שיודע לשחק היטב בפוליטיקה האמריקאית.

 גלריה 

רשימת ראשי הסגל

 דיוקן ראש הסגל נשיא תקופת כהונה 50px  ג'ון סטילמן הארי טרומן 1946–1952 50px  שרמן אדמס דווייט אייזנהאואר 1953–195850px  וילטון פרסונז 1958–1961 50px  קנת אודונל ג'ון קנדי 1961–1963 50px  ו. מרווין ווטסון לינדון ג'ונסון 1963–1968 50px  בוב הולדמן ריצ'רד ניקסון 1969–1973 50px  אלכסנדר הייג 1973–1974 50px  דונלד רמספלד ג'רלד פורד 1974–1975 50px  דיק צ'ייני 1975–1977  ללא איוש ג'ימי קרטר 1977–1979 50px  המילטון ג'ורדן 1979–1980 50px  ג'ק ווטסון 1980–1981 50px  ג'יימס בייקר רונלד רייגן 1981–1985 50px  דונלד ריגן 1985–1987 50px  הווארד בייקר 1987–1988 50px  קנת דוברשטיין 1988–1989 50px  ג'ון ה. סונונו ג'ורג' הרברט ווקר בוש 1989–1991 50px  סמואל סקינר 1991–1992 50px  ג'יימס בייקר 1992–1993 50px  מאק מקלארטי ביל קלינטון 1993–1994 50px  ליאון פנטה 17 ביולי 1994 – 20 בינואר 1997 50px  ארסקין באולס 20 בינואר 1997 – 20 באוקטובר 1998 50px  ג'ון פודסטה 20 באוקטובר 1998 – 20 בינואר 2001 50px  אנדרו קארד ג'ורג' ווקר בוש 2001–2006 50px  ג'וש בולטן 2006–2009 50px  רם עמנואל ברק אובמה 20 בינואר 2009 – 1 באוקטובר 2010 50px  פיט ראוס (בפועל) 2010–2011 50px  ויליאם דיילי 13 בינואר 2011 – 27 בינואר 2012 50px  ג'ק לו 27 בינואר 2012 – 20 בינואר 2013 50px דניס מקדאנה 20 בינואר 2013 – 20 בינואר 2017  50px ריינס פריבס דונלד טראמפ 20 בינואר 2017 – 27 ביולי 2017 50px ג'ון קלי 31 ביולי 2017 – 2 בינואר 2019 50px מיק מולבני (בפועל) 2 בינואר 2019 – 31 במרץ 2020 50px  מארק מדוז 31 במרץ 2020  – 20 בינואר 2021 50px  רון א. קליין ג'ו ביידן 20 בינואר 2021 – 7 בפברואר 2023 50px  ג'ף זיינטס 8 בפברואר 2023 – 20 בינואר 202564x64 פיקסלים סוזי ויילסדונלד טראמפ20 בינואר 2025 ואילך

ראו גם
ראש סגל הקרמלין
ראש הסגל (ישראל)

קישורים חיצוניים





הערות שוליים

*
קטגוריה:סגל הבית הלבן
קטגוריה:משרות פוליטיות בארצות הברית